पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। मरीमाता चौराहे पर बिना मंजूरी के लगी भगवान परशुराम की मूर्ति और उसे लगाने वाले भाजपा नेता विष्णु शुक्ला के घर का अगला हिस्सा दोनों ही सड़क चौड़ीकरण करने की हद में आ गए हैं। इसका खुलासा शनिवार को प्रशासन व निगम अधिकारियों द्वारा मरीमाता चौराहे से रेलवे ब्रिज तक दो किमी लंबी रोड को फोरलेन करने के लिए हुए सर्वे से हुआ।
सर्वे का काम मरीमाता चौराहे से बायीं ओर गणेश मंदिर और उसके बाहर स्थापित की गई भगवान परशुराम की मूर्ति से ही शुरू हुआ। रोड के सेंटर से 15 मीटर की दूरी गणेश मंदिर की सीढिय़ों के पास जाकर खत्म हो रही है। मंदिर के बाहर करीब पांच फीट चौड़ा ओटला जिस पर 12 फीट ऊंची भगवान परशुरामजी की मूर्ति स्थापित है, वह 15 मीटर के भीतर ही आ रहा है।
यदि सड़क चौड़ी करना है तो मूर्ति हटाना ही होगी। इसके बाद जब टीम ने शुक्ला के घर के बाहर नपती की तो बाउंड्रीवाल के अंदर करीब चार फीट तक का हिस्सा 15 मीटर के दायरे में आया। उल्लेखनीय है कि 13 मई को लगाई गई भगवान परशुराम की मूर्ति को लेकर काफी विवाद हुआ था। निगम ने मूर्ति लगाने की मंजूरी नहीं दी थी और ट्रैफिक पुलिस ने भी आपत्ति ली थी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn